FI Euroopan unionin virallinen lehti C 235/1

KOMISSION SUOSITUS,

annettu 28 päivänä kesäkuuta 2016,

nikkelin seurannasta rehussa

(ETA:n kannalta merkityksellinen teksti)

(2016/C 235/01)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen ja erityisesti sen 292 artiklan,

sekä katsoo seuraavaa:

(1) Nikkeliä (Ni) voi esiintyä rehussa luonnollisista syistä ja ihmisen toiminnan vuoksi. Lisäksi tietyt rehuaineet sisältävät metallista nikkeliä, koska sitä käytetään katalyyttinä niiden tuotannossa.

(2) Euroopan elintarviketurvallisuusviranomaisen, jäljempänä ’EFSA’, alainen elintarvikeketjun vierasaineita käsittelevä tiedelautakunta, jäljempänä ’CONTAM-lautakunta’, on antanut tieteellisen lausunnon rehussa olevasta nikkelistä eläinten terveydelle ja kansanterveydelle ja ympäristölle aiheutuvista riskeistä (1).

(3) CONTAM-lautakunta tuli siihen tulokseen, että on epätodennäköistä, että nikkelistä aiheutuisi rehun kautta mitään haitallisia vaikutuksia naudoille, sioille, kaneille, ankoille, kaloille, koirille, kanoille, hevosille, lampaille, vuohille tai kissoille. Arvioituaan eläinperäisissä elintarvikkeissa olevasta nikkelistä ihmisen terveyteen kohdistuvat riskit CONTAM-lautakunta totesi, että keskivertoväestön osalta nuorten pitkäaikainen altistuminen nykyisentasoisille nikkelipitoisuuksille saattaa aiheuttaa huolta, kun otetaan huomioon ainoastaan eläinperäiset elintarvikkeet. Akuutin ravinnon kautta tapahtuvan altistumisen osalta CONTAM-lautakunta totesi, että nikkelille herkistyneille ihmisille saattaa myös kehittyä eksemaattisia ihoreaktioita eläinperäisten elintarvikkeiden käytön seurauksena. Eläinperäisten elintarvikkeiden osuutta ihmisten ravinnon kautta tapahtuvassa nikkelialtistuksessa ei saisi näin ollen aliarvioida etenkään niissä ikäluokissa, joissa ravinnon kautta tapahtuva altistuminen nikkelille on suurta. Käytettävissä olevista tiedoista ei kuitenkaan ollut mahdollista määrittää siirtymämäärää rehuista eläinperäisiin elintarvikkeisiin.

(4) On todettava, että EFSAn tieteellisessä lausunnossa käytetyt nikkelin esiintymistä rehussa koskevat tiedot olivat pääasiassa peräisin yhdestä jäsenvaltiosta eivätkä näin ollen välttämättä ole edustavia siltä osin kuin on kyse nikkelin esiintymisestä rehussa koko Euroopan unionissa.

(5) Näin ollen on aiheellista seurata nikkelin esiintymistä rehussa kaikkialla EU:ssa ennen kuin harkitaan rehussa olevan nikkelin enimmäismäärien vahvistamista tai mitä tahansa muita riskinhallintatoimenpiteitä, joita tarvitaan ihmisten ja eläinten terveyden korkeatasoisen suojelun varmistamiseksi,

ON ANTANUT TÄMÄN SUOSITUKSEN:

1. Jäsenvaltioiden olisi aktiivisessa yhteistyössä rehualan toimijoiden kanssa toteutettava nikkelin esiintymisen seurantaa rehussa.

2. Sen varmistamiseksi, että näytteet ovat tutkittavan erän suhteen edustavia, jäsenvaltioiden olisi noudatettava komission asetuksessa (EY) N:o 152/2009 (2) vahvistettua näytteenottomenetelmää.

3. Jäsenvaltioiden olisi varmistettava, että analyysien tulokset toimitetaan säännöllisesti ja viimeistään 31 päivänä lokakuuta 2017 EFSAlle EFSAn tietojen esitysmuodossa, joka on elintarvikkeiden ja rehujen osalta käytettävää näytteen standardikuvausta (SSD) koskevissa EFSAn ohjeissa (3) esitettyjen vaatimusten ja EFSAn muiden erityisten raportointivaatimusten mukainen.

Tehty Brysselissä 28 päivänä kesäkuuta 2016. Komission puolesta Vytenis ANDRIUKAITIS Komission jäsen

(1) EFSAn CONTAM-lautakunta (EFSAn alainen elintarvikeketjun vierasaineita käsittelevä tiedelautakunta), 2015. Scientific Opinion on the risks to animal and public health and the environment related to the presence of nickel in feed. EFSA Journal 2015;13(4):4074, 76 pp. doi:10.2903/j.efsa.2015.4074 www.efsa.europa.eu/efsajournal.

(2) Komission asetus (EY) N:o 152/2009, annettu 27 päivänä tammikuuta 2009, näytteenotto- ja määritysmenetelmistä rehujen virallista valvontaa varten (EUVL L 54, 26.2.2009, s. 1).

(3) http://www.efsa.europa.eu/en/datex/datexsubmitdata.htm